L'Ajuntament de Paterna posa en valor els seus “carrers amb història”
17/10/2022

# L'Ajuntament de Paterna posa en valor els seus “carrers amb història”

[![L'Ajuntament de Paterna posa en valor els seus “carrers amb història” ](/images/noticias/2022/10/8402/8402_lg.jpg)](/images/noticias/2022/10/8402/8402_lg.jpg)

17.10.2022

*   Les plaques de 33 carrers de la ciutat s'han substituït per un socarrat amb la mateixa nomenclatura acompanyat d'una placa informativa que resumeix la història de la via i un codi QR que redirigeix a una web amb més informació i fotografies d'aquesta.
*   Des de la Regidoria de Turisme, Cultura i Foc, en col·laboració amb el Cronista Oficial de la Vila, s'han volgut destacar les vies amb més història de la ciutat, així com les que agafen el nom d'importants personalitats de la localitat.

L'Ajuntament de Paterna ha posat en marxa el projecte “Carrers amb història” per a posar en valor les vivències i les tradicions de la ciutat a través dels seus carrers més rellevants.

Amb aqueix objectiu, el consistori ha reemplaçat 33 plaques nominals dels carrers més cèntrics del municipi pel tradicional socarrat paterner amb la mateixa nomenclatura i una placa vinilada davall on apareix resumida la història de la via. En aquestes plaques consta, a més, un codi QR que redirigeix a una pàgina web amb fotografies i més informació del passat i del vial.

_“Mitjançant aquesta iniciativa hem volgut, no sols atorgar-li la importància que es mereix a la memòria de Paterna i a la dels seus veïns i veïnes, sinó també continuar construint la història de la nostra ciutat de manera col·lectiva”,_ ha destacat la regidora de Turisme, Cultura i Foc, Teresa Espinosa.

La Plaça Enginyer Castells en el seu centenari i els carrers Antonio Ferrandis, Mèdic Ballester, carrer Castillo, Mestra Monforte, carrer Major o carrer Arquitecte Cortina són algunes de les vies que formen part d'aquest projecte, que es continuarà ampliant més endavant en més carrers del municipi i que posa en valor el patrimoni cultural i artesanal paterner.

El socarrat de fang instal·lat té unes dimensions de 30x40 cm i l'ancoratge s'ha realitzat mitjançant els típics claus tornejats de ferro. Des de la Regidoria de Turisme, Cultura i Foc, amb la col·laboració del Cronista Oficial de la Vila, Camilo Segura, s'ha confeccionat una sèrie de textos situats en les plaques en els quals s'han plasmat els fets més rellevants ocorreguts, la raó del seu nom, edificis importants que reuneix o la biografia del personatge, entre altres dades.

Tal com ha explicat Espinosa, _“es tracta d'una iniciativa amb la qual busquem ressaltar l'arrelament de Paterna amb la nostra cultura, la nostra gent i les nostres tradicions i aquesta iniciativa és una forma ideal per a dur-lo a terme”._